Mak
9
1Na Jisas i tokim ol, “Mi tok tru long yupela, sampela manmeri i sanap nau long hia ol bai i stap laip yet na kingdom bilong God bai kamap long bikpela strong na ol bai lukim.”
Bodi bilong Jisas i kamap narapela kain.
2Na 6-pela de i go pinis na Jisas i kisim Pita na Jems na Jon, na Em i kisim ol i go antap long wanpela maunten i antap moa. Na dispela 4-pela lain tasol i stap. Na long dispela hap, bodi bilong Jisas i kamap narapela kain na ol i lukim. 3Na klos bilong Em i kamap olsem lait na i waitpela tru. Em i no gat wanpela manmeri long dispela graun inap mekim klos i kamap waitpela olsem. 4Na ol i lukim Elaija wantaim Moses, na tupela i toktok i stap wantaim Jisas.
5Na Pita i tokim Jisas olsem, “Tisa, em i gutpela tru mipela i stap na lukim dispela samting. Mipela laik wokim 3-pela haus sel, wanpela bilong Yu, na wanpela bilong Elaija, na wanpela bilong Moses.” 6Yu save, Pita i pret nogut tru na em i no save long wanem toktok em i ken i mekim.
7Na wanpela klaut i kamap na karamapim ol, na wanpela toktok i kamap insait long klaut olsem, “Dispela man Em i Pikinini bilong Mi, na Mi lavim Em. Yupela harim tok bilong Em.”
8Na wantu, taim ol i lukluk nabaut ol i no lukim Elaija na Moses moa, nogat. Jisas wanpela tasol i stap wantaim ol.
9Taim ol i wokabaut i go daun long maunten Jisas i tokim ol olsem, “Yupela no ken i tokim ol manmeri long dispela samting nau yupela i bin lukim, nogat. Bihain, taim Pikinini Bilong Man i kirap bek gen long matmat, orait yupela ken i tokim ol manmeri.” 10Na ol i holim dispela toktok, tasol ol i toktok namel long ol yet olsem, “Dispela tok ‘kirap bek gen long matmat’ em i wanem kain tok?”
11Na ol i askim Jisas, “Long wanem as ol tisa bilong lo i tok olsem, Elaija mas i kam pastaim.”
12-13Na Jisas i bekim olsem, “Tru, Elaija bai kam pastaim na em bai stretim olgeta samting. Tasol, Mi tokim yupela, Elaija em i kam pinis na samting ol i laik mekim long em ol i mekim pinis olsem ol profet i bin raitim. Na tu, ol profet i bin raitim olsem, Pikinini Bilong Man i mas kisim kain kain hevi na ol manmeri bai givim baksait long Em.”
Jisas i oraitim wanpela boi i gat spirit nogut.
14Taim ol i kamap long ol narapela disaipel ol i lukim planti manmeri i kam bung long ol, na ol tisa bilong lo i tok pait wantaim ol. 15Na taim ol manmeri i lukim Jisas tingting bilong ol i kirap na ol i tanim het na ol i ran i go long Em na tok “helo” long Em.
16Na Jisas i askim ol olsem, “Yupela tok pait long wanem samting?”
17Na wanpela man i bekim olsem, “Tisa, pikinini man bilong mi i gat wanpela spirit nogut na dispela spirit nogut i pasim maus bilong em. Mi bin kisim dispela boi bilong mi i kam long Yu. 18Na taim dispela spirit nogut i holim em, orait em i save tromoi em i go daun long graun. Na waitpela spet i save kamap long maus bilong em, na em i save kaikaim tit, na bodi bilong em i save tait olgeta. Na mi bin askim ol disaipel bilong Yu long rausim dispela spirit nogut, na ol i traim, tasol ol no inap.
19Na Jisas i tok, “O yupela lain i no bilip. Hamas taim Mi mas i stap na yupela ken i bilip? Hamas taim Mi mas lukim yupela i no laik bilip? Kisim dispela boi i kam.”
20Em olsem na ol i kisim dispela boi i kam. Na taim spirit nogut i lukim Jisas wantu em i sakim dispela boi nogut tru. Em i pundaun lo graun na em i tanim tanim i go kam na waitpela spet i kamap long maus bilong em.
21Na Jisas i askim papa bilong dispela boi olsem, “Hamas taim em i stap olsem?”
Na papa i bekim olsem, “Taim em i liklik yet em i stap olsem.”
22Na papa i skruim bekim olsem, “Planti taim dispela spirit nogut i bin pundaunim boi bilong mi long paia na long wara bilong kilim em i dai. Tasol, sapos Yu inap, orait sori long mipela na helpim mipela.”
23Na Jisas i tok, “Bilong wanem yu tok ‘sapos Yu inap’? Olgeta kain kain samting i ken i kamap bilong man i bilip.”
24Na wantu papa bilong boi i tokaut, “Yes, mi save bilip. Tasol bilip bilong mi i sot. Mi laik Yu strongim mi na bilip bilong mi i no ken i sot.”
25Orait, Jisas i lukim planti manmeri i ran i kam nau. Olsem na, Jisas i krosim dispela spirit nogut olsem, “Yu wanpela iapas na mauspas spirit nogut. Mi tokim yu nau, yu mas lusim dispela boi na yu no ken i kam bek gen long em.”
26Na spirit nogut i mekim bikpela krai nogut na em i sakim dispela boi nogut tru na em i lusim em. Em olsem na boi i stap olsem wanpela daiman na sampela manmeri i lukim em na tok olsem, “Em i dai pinis.” 27Tasol, Jisas i kisim han bilong em na kirapim em. Na pikinini i sanap.
28Bihain, Jisas i go insait long wanpela haus. Na ol disaipel tasol i stap wantaim Jisas na ol i askim Em olsem, “Long wanem as mipela no inap rausim dispela spirit nogut?”
29Na Jisas i bekim olsem, “Prea tasol i ken i rausim dispela kain spirit nogut.”
30Orait, ol i lusim dispela ples na ol i wokabaut i go long distrik Galili. Na Jisas i no laikim ol manmeri i ken i save Em i stap we. 31Long wanem? Em i laik skulim ol disaipel tasol. Na Jisas i skulim ol olsem, “Ol bai putim Pikinini Bilong Man i go long han bilong ol man, na ol bai kilim Em i dai. Na bihain long 3-pela de Em bai kirap bek gen.” 32Tasol, ol disaipel i no klia long minim bilong dispela tok bilong Jisas. Na ol i pret long askim Em.
Husat i namba wan?
33Na ol i kamap long taun Kaperneam. Ol i go insait long haus na Jisas i askim ol olsem, “Taim yupela wokabaut long rot yupela tok pait long wanem samting?” 34Tasol, ol i no gat toktok. Long wanem? Ol bin tok pait long husat i namba wan bilong ol.
35Jisas i sindaun, na Em i singautim ol 12-pela disaipel i kam klostu na Em i tokim ol olsem, “Sapos wanpela man i laik kamap namba wan, orait em mas i stap las tru na wokboi nating bilong yupela olgeta.”
36Na Jisas i kisim wanpela pikinini na sanapim em namel long ol disaipel. Na Em i holimpas dispela pikinini na Em i tokim ol disaipel olsem, 37“Manmeri i amamas long kisim wanpela pikinini olsem dispela pikinini long nem bilong Mi, orait em olsem em i amamas long kisim Mi. Na manmeri i amamas long kisim Mi, em olsem em i amamas long kisim Papa i bin salim Mi i kam.”
Manmeri i no mekim birua long yumi em i sapot long yumi.
38Na Jon i tok, “Tisa, mipela lukim wanpela man i wok long rausim ol spirit nogut long nem bilong Yu na mipela tokim em long lusim dispela wok, long wanem, em i no wanpela bilong mipela.”
39Na Jisas i tok olsem, “Yupela no ken i stopim dispela man. Man i wokim mirakel long nem bilong Mi bai em i no inap tok baksait long Mi. 40Olsem na, manmeri i no mekim birua long yumi em i sapot long yumi. 41Mi tok tru long yupela, manmeri i save olsem yupela bilong Mi na em i givim wanpela kap wara long yupela long nem bilong Mi, orait tru tumas dispela manmeri i no inap lus long ol gutpela gutpela samting bilong bihain.”
Olgeta disaipel mas was long sin pasin.
42Na Jisas i skruim tok olsem, “Sapos wanpela man i mekim wanpela bilong ol dispela pikinini i bilip long Mi pundaun insait long sin pasin, orait mobeta long em ol man i pasim bikpela ston long nek bilong em na tromoi em long solwara. 43Na tu, sapos han bilong yu i mekim yu pundaun insait long sin pasin, orait mobeta yu katim of han bilong yu. Sapos yu gat wanpela han tasol na yu kisim laip em i gutpela. Tasol, nogut yu gat tupela han na yu lus long hel we paia i no save dai. 45Na sapos lek bilong yu i mekim yu pundaun insait long sin pasin, orait mobeta yu katim of lek bilong yu. Sapos yu gat wanpela lek tasol na yu kisim laip em i gutpela. Tasol, nogut yu gat tupela lek na yu lus long hel. 47Na sapos ai bilong yu i mekim yu pundaun insait long sin, orait mobeta yu kamautim ai bilong yu. Sapos yu gat wanpela ai tasol na yu go insait long kingdom bilong God em i gutpela. Tasol, nogut yu gat tupela ai na God i tromoi yu long hel. 48Long hel
“ ‘Ol liklik snek bilong kaikaim bodi bilong ol i no save dai,
na paia bilong dispela ples i no save pinis.’
(Aisaia 66: 24)
49Olgeta manmeri bilong God bai kisim hevi. Na dispela hevi bai wok long laip bilong ol olsem sol i save wok long mit.
50Sol em i gutpela. Tasol, sapos sol i no mekim wok bilong em, orait dispela sol i gutpela bilong wanem samting? Olsem na, larim sol i mekim wok bilong em long laip bilong yupela na yupela ken i stap bel isi wantaim ol yupela yet.”
mos_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn